**Kristusov križ je kakor svetilnik, je znamenje upanja** (Iz 52,13-15)

Meditacija za dekanijsko rekolekcijo, april 2022

Pripravil: opat Maksimilijan File OCist

Začnimo z zgodbico. Bila je nevihtna noč in morje je bilo precej nemirno. Velika vojaška ladja si je zarezovala pot skozi valove. Tedaj je kapitan nad gladino opazil luč. Luč je bila ravno v smeri, po kateri je plula njegova ladja. Kapitan je poslal radijsko sporočilo: »Luč, ki je pred nami, naj se umakne 10 stopinj južno.« Kmalu je prejel odgovor: »Gospod, vi se morate premakniti 10 stopinj severno«. Kapitan vojaške ladje se je silno razjezil in zakričal v slušalko: »Jaz sem kapitan James Smith, kapitan mornarice ZDA. Kdor koli že ste, vam ukazujem, da se nemudoma umaknete za 10 stopinj južno.« Besno je še dodal: »Kdo pa sploh ste, kakšen je vaš čin?« Slišal je vznemirjen glas: »Sem mornar Howard Scott. Gospod, morate 10 stopinj severno. Nujno«. Kapitan je nato zatulil: »Poslušajte, sem na mostu bojne ladje mornarice ZDA, ki se imenuje New Jersey. Zadnjič vam ukazujem, da se umaknete 10 stopinj južno.« Nato pa mu je mož s plašnim glasom odgovoril: »Gospod, jaz pa sem v svetilniku na otoku Baker's Island. In skrajni čas je da zavijete za 10 stopinj severno«.

Kot lahko vidimo, avtoriteta prihaja iz dveh virov: prvič: kdo, je tisti, ki govori in drugič: kaj, je tisto kar pove. Kapitan je imel avtoriteto zaradi svojega čina in položaja. Mornarjeve besede pa so imele avtoriteto zaradi tega, kar je povedal.

Jezus je imel oboje. Govoril je z avtoriteto. Vse, kar je povedal je bilo res. Imel pa je avtoriteto tudi zato, ker je bil Božji Sin. Toda, kljub temu Jezusu niso vsi verjeli. Nad njegovimi besedami so se pohujševali. V resničnost njegovega nauka so dvomili celo njegovi učenci. Za mnoge je bilo njegovo učenje pretežko in nerazumljivo. Veliko jih je od njega odhajalo. Mnogi so se zadrževali v njegovi bližini samo kadar je množil kruh. So bili tudi taki, ki so ga poiskali le, kadar so imeli v svoji družini bolnika. V obupu, strahu in razočaranju so ga zatajili, izdali, zasramovali in soglašali s krivično sodbo. Ko je v Getsemaniju potreboval nekaj malega tolažbe, je ostal sam… Kako znano nam vse to zveni, če imamo le nekaj pastoralnih izkušenj.

Mnogi verjetno poznate kratek film z naslovom ''This is what really happens at the Eucharist''.Lahko si ga ogledate na YouTube kanalu.Film prikazuje vidno in nevidno dogajanje med sv. mašo. Med drugim vsebina filma povzema tudi nauk, da je duhovnik v določenih trenutkih ''alter Christus''. Vendar pa ta ''alter'' za duhovnika ne bi smel veljati le pri oltarju med evharistično daritvijo. Tudi v vsakdanjem življenju nas Jezus kliče, da živimo njegovo življenje in da govorimo v njegovem imenu. Tudi nam daje za to vso potrebno avtoriteto. Da pa bomo s to avtoriteto v resnici lahko pričevali, je pomembno dvoje: naše besede in naše življenje. Življenje pravih kristjanov, pravih Jezusovih učencev.

Jezus je govoril z avtoriteto. Ni bil kakor pismouki in farizeji. Ni imel dveh obrazov. Mislim, da Jezus ni bil premalo kritičen. Ni imel temne preteklosti, ki bi jo želel prikriti. Ni samo govoril o resnici in resnico, ampak jo je živel in bil On sam Resnica. Niso bile besede tiste, ki so izgnale hudega duha. In niso bile besede tiste, ki so pomnožile kruh in vodo spremenile v vino. Čeprav so bile slišne, vendar niso bile besede odločilne, da so mnogi zapustili vse in šli za njim. Oseba je bila tista. Oseba, ki je te besede izgovorila. Navsezadnje, ali je kdo od nas zaslišal Jezusove besede in šel za njim? Ne, On, kot oseba, nas je pritegnil.

Jezus nas ni poklical, da bi delali stvari, ki jih je delal on sam. Poklical nas je, da smo njegova navzočnost za druge. Tega pa ne moremo storiti razen, če se ne odločimo, da bomo postali podobni Jezusu, da ga bomo v svojem življenju čim bolj natančno posnemali. Molimo, da bi bili vredni imeti Kristusovo avtoriteto. Avtoriteto, ki ne bo izhajala iz tega kar bomo povedali, ampak iz tega kar smo, ljudje po Jezusovi podobi.  Da bomo resnični ''alter Christus'', vendar ne samo pri oltarju, ampak tudi v spovednici, v pisarni, na ulici, pri pripravi na zakon, ob srečevanjih z botri, v učilnici, pri bolnikih…

Če sem začel s svetilnikom, naj z njim še končam. Niki Cruz v svoji knjigi Teci, sinko, teci opisuje velik svetilnik v pristanišču San Diega. Mnogo let je usmerjal ladje v pristanišče. S časom je zaradi megle, smoga in drugega onesnaženja postal neviden. Zato so morali postaviti nov, bolj nizek svetilnik, da je svetil pod meglo. V teh dneh bomo poslušali svetopisemske odlomke o velikih duhovnikih, učiteljih Postave, farizejih, pismoukih, sodnikih, vojakih… Mislim, da Jezus danes ne potrebuje duhovnikov, ki bi stali na visokih tempeljskih okopih in bili pismouki, gorečneži, sodniki, farizeji… našega časa. Jezus danes potrebuje duhovnike, oziroma Jezus nas kliče, da smo samo ''alter Christus''. Nič več kot to.